
РЕПУБЛИКА БЪЛГАРИЯ

ЗАМЕСТНИК-МИНИСТЪР НА ТРАНСПОРТА И СЪОБЩЕНИЯТА

Мотиви: проект на Наредба за изменение и допълнение на Наредба № Н-14 от 27.08.2009 г. за начина на провеждане, обхвата и организацията на контролните проверки на пътя и в предприятията и за класифицирането на превозвачите и на лицата, извършващи превози за собствена сметка 
С проекта на наредба се цели да: 

· бъдат въведени в националното законодателство изискванията на Директива (ЕС) 2022/1999 на Европейския  парламент и на Съвета от 19 октомври 2022 година относно единните процедури за проверка на автомобилния превоз на опасни товари (OB, L 274 от 24.10.2022 г.) (Директива (ЕС) 2022/1999); 
· се осигурят мерки за прилагането на Регламент за изпълнение (ЕС) 2022/695 на Комисията от 2 май 2022  година за установяване на правила за прилагането на Директива № 2006/22/ЕО на Европейския парламент и на Съвета по отношение на общата формула за изчисляване на степента на риска за транспортните предприятия (OB, L 129 от 3.5.2022 г.) и на Регламент за изпълнение (ЕС) 2022/694 на Комисията от 2 май 2022 година за изменение на Регламент (ЕС) 2016/403 по отношение на нови тежки нарушения на правилата на Съюза, които могат да доведат до загуба на добрата репутация на автомобилния превозвач (OB, L 129 от 3.5.2022 г.). 

С проекта на наредба се изпълнява частично мярка 88, заложена в Плана за действие за 2024 г. с мерките, произтичащи от членството на Република България в Европейския съюз. 

С предложените в § 1 промени в чл. 14 се създават ал. 7 и 8, като се въвежда възможност при извършване на пътна проверка на регистрирано в друга държава членка превозно средство, Изпълнителна агенция „Автомобилна администрация“ да изисква необходимата информация за изясняване на случая от държавата членка, където е регистрирано превозното средство или където е установено предприятието. Въвежда се и задължение за Изпълнителна агенция „Автомобилна администрация“ при получено искане за предоставяне на информация за регистрирано превозно средство или за установено предприятие на територията на Република България, да извърши проверка в предприятието и да предостави исканата информация на останалите заинтересовани държави членки. 

С § 2 се създава чл. 18а, като с ал. 1 се въвежда задължение за Изпълнителна агенция „Автомобилна администрация“ да докладва на компетентните органи на държава членка, където е регистрирано пътното превозно средство или където е установено предприятието, за установени тежки или повторни нарушения, които застрашават безопасността на превоза на опасни товари на територията на Република България, като е предвидена и възможност да изиска предприемането на подходящи мерки по отношение на нарушителите. С ал. 2 се въвежда задължение за Изпълнителна агенция „Автомобилна администрация“ да  извършва проверки в предприятия, установени на територията на Република България, когато е получен доклад от компетентен орган на друга държава членка, в която са установени тежки или повторни нарушения относно осъществен превоз на опасни товари от пътно превозно средство на съответното предприятие. 



С предложените в § 1 и § 2 промени се въвеждат изисквания на Директива (ЕС) 2022/1999 относно докладване на компетентните органи на държавата членка, където превозното средство е регистрирано или където предприятието е установено, за установени тежки или повторни нарушения, които застрашават безопасността на превоза на опасни товари, извършването на проверки в предприятията и уведомяването за всички мерки, взети по отношение на съответното предприятие.
С предложените в § 3 промени в чл. 19 се въвежда нова класификация на нарушенията в зависимост от степента им на риск за безопасността на движението, като освен броя и вида им, се взема предвид и честотата на извършването им. Класифицираните до момента като сериозни нарушения (СН) с коефициент на тежест 2 стават тежки нарушения (ТН) с коефициент на тежест 10, а много сериозните нарушения (МСН) с коефициент на тежест 3 се заменят с много тежки нарушения (МТН) с коефициент на тежест 30. Въвежда се и категорията най-тежки нарушения (НТН) с коефициент на тежест 90. Степента на риска за дадено транспортно предприятие ще се изчислява, както е предвидено в ал. 4 на чл. 19, по формула, отчитаща броя, тежестта и честотата на възникване на нарушенията и резултатите от проверките, при които не е установено нарушение, както и дали дадено предприятие за автомобилни превози използва интелигентен тахограф на всички свои превозни средства съгласно глава II от Регламент (ЕС) № 165/2014 на Европейския парламент и на Съвета от 4 февруари 2014 година относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт. 
С предложената ал. 6 се предвижда честотата, над която повторните нарушения се квалифицират като по-тежки, да се определя по реда, посочен в Приложение II към Регламент (ЕС) 2016/403.
 С горепосочените предложения се осигурява прилагането на Регламент за изпълнение (ЕС) 2022/695 на Комисията от 2 май 2022 година за установяване на единни правила за прилагането на Директива № 2006/22/ЕО на Европейския парламент и на Съвета по отношение на общата формула за изчисляване на степента на риска за транспортните предприятия. Използването на формулата за изчисляване на степента на риска за транспортните предприятия ще допринесе значително за хармонизирането на практиките за правоприлагане в целия Европейски съюз и ще гарантира, че всички водачи и транспортни предприятия ще бъдат третирани еднакво по отношение на проверките и санкциите съгласно приложимите правила на Европейския съюз.
С направеното предложение в § 5 се изменя Приложение № 4 към чл. 14, ал. 3 от наредбата по отношение на съдържанието на контролния лист за пътни превозни средства, превозващи опасни товари (ADR). С предложението се въвеждат изисквания на Директива (ЕС) 2022/1999 на Европейския Парламент и на Съвета от 19 октомври 2022 година относно единните процедури за проверка на автомобилния превоз на опасни товари. 
В Приложение № 4 се въвежда контролен списък от нарушения, които всички държави членки считат за достатъчно тежки, за да доведат до прилагане по отношение на съответните превозни средства на подходящи мерки, в зависимост от обстоятелствата или изискванията за безопасност, включително, когато е целесъобразно, до отказ съответните превозни средства да бъдат допуснати в Европейския съюз. По този начин проверките ще  се извършват, като се използва списък от общи елементи, приложим при превоза на опасни товари навсякъде в Европейския съюз. Съответните проверки ще обхващат всички пратки с опасни товари, които се превозват по пътищата, изцяло или частично на територията на държавите членки, независимо от мястото на отпътуване или местоназначението на товарите, както и държавата, където е регистрирано превозното средство.
В изпълнение на изискванията на чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз  е изготвена таблица на съответствие на проекта на наредба с разпоредбите на Директива (ЕС) 2022/1999 на Европейския  парламент и на Съвета от 19 октомври 2022 година относно единните процедури за проверка на автомобилния превоз на опасни товари. Проектът на наредба е съгласуван и в рамките на Работна група 9 „Транспортна политика” към Съвета по европейските въпроси.
Не са необходими финансови и други средства за прилагането на новата уредба, а приемането на наредбата не оказва въздействие и върху държавния бюджет.
На основание чл. 26, ал. 2-4 от Закона за нормативните актове проектът на наредба заедно с доклада към него са публикувани за обществено обсъждане на интернет страниците на Министерството на транспорта и съобщенията и на Портала за обществени консултации на Министерския съвет за срок от 30 дни.

